
Anders Johansson og Samir Sabri

Saken mot samir

Oversatt av Anders Dunker


[image: ]

[image: Cappelen Damm]


Anders Johansson og Samir Sabri

Saken mot samir

Oversatt av Anders Dunker



[image: Cappelen Damm]


 

Enkelte opplysninger og detaljer i boken, som navn på personer og steder, er endret på grunn av anonymisering.


Forord

Det var det året jeg som niåring fikk oppleve fotball-VM i Mexico og så Diego Maradona ta verden med storm. Jeg heiet på Brasil, som ble slått ut i kvartfinalen etter et bittert straffesparknederlag mot Frankrike. Siden jeg forsøker å skape en myte om meg selv som hardkokt forsvarsadvokat, pleier jeg å si at det var siste gang i livet jeg virkelig gråt.

Det var det året Olof Palme ble myrdet. Jeg husker den morgenen da familien satt foran TV-en og nyheten om mordet på statsministeren traff oss rett i hjertet. Hvem kunne ant at Palme-etterforskningen skulle få konsekvenser for en femtenåring i Tensta som samme år skulle bli utsatt for et justismord?

1986 var revolusjonerende. Familien min hadde forlatt stockholmsforstaden Jakobsberg et par år tidligere og flyttet til rekkehusidyllen Sörbyängen i Örebro. I Stockholm bodde fortsatt onkler, fettere, kusiner og venner. Deriblant Samirs familie, som vi hadde et nært forhold til.

Jeg husker ikke noe fra samværet med familien Sabri, siden jeg var så liten. Men under oppveksten i Örebro hørte jeg om Samirs skjebne. Det var som en vandrehistorie som bare voksenverdenen snakket om.

På en anspent og sørgmodig måte snakket de om hvordan Samir aldri fikk en ordentlig sjanse i livet. At livet hans hadde blitt ødelagt da han som femtenåring ble tvunget til å tilstå drapet på stemoren sin, selv om han var uskyldig. At han ble sperret inne på en psykiatrisk institusjon, selv om han var som alle andre barn. Alle assyrere/syrere som vokste opp i Stockholms nordlige forsteder på 1980-tallet, kjente til denne historien.

På begynnelsen av 2000-tallet hadde jeg studert juss i Uppsala og var ansatt som jurist hos Peter Althin. Derfra kunne jeg følge veien hans mot en oppreisning og frifinnelse i Joy Rahman-saken. Omtrent på samme tid ble jeg for første gang kontaktet av Samir Sabri. Han satt i fengsel på den tiden og tok kontakt i en ganske ubetydelig sak.

På den tiden var Samir fortsatt dypt involvert i underverdenen og hadde en kriminell identitet. Da han fortalte meg om seg selv, skjønte jeg med en gang at dette var fyren jeg hadde hørt om i oppveksten. Vi hadde sporadisk kontakt i et par år, men etter hvert rant det ut i sanden.

I 2014 hadde jeg blitt advokat. Samir tok kontakt igjen, men nå med en ny stemme, energi og identitet. Etter det såkalte helikopterranet hadde Samir fått nok av livet som kriminell. Han hadde gjort en helomvending i livet og startet organisasjonen Second Chance, som arbeidet for å reintegrere unge kriminelle i samfunnet. Samir var blitt en av disse frivillige og ildsjelene som vi andre beundrer, samtidig som vi lurer på hvordan de orker.

Min kontakt med Samir høsten 2014 handlet mest om hans arbeid med å hjelpe sårbare ungdommer. Men fra tid til annen kom han tilbake til dette følsomme temaet. At han aldri hadde følt seg helt fri siden den morgenen i mai 1986, da stemoren ble brutalt drept. Drapsdommen hjemsøkte ham som en plageånd.

Jeg tok på meg oppgaven med å forsøke å få saken gjenopptatt, selv om det i jussens verden var en umulig oppgave. Var det sant, det ryktene hadde sagt i barndommen min? Hvor skal man begynne med en tretti år gammel drapsdom? Verken etterforskningen eller dommen fantes i tingrettens arkiv. På egen hånd kunne jeg aldri klare det. Det var tross alt en «pro bono»-sak, noe som betyr at jeg ville måtte legge ned over tusen timer gratis arbeid, med mindre en dom ble opphevet. Og sannsynligheten for at Samirs dom skulle bli omgjort, var én av en million.

Så min hovedoppgave ble å skape et fellesskap rundt saken, der Samirs energi skulle inspirere oss andre til dåd. En stund før dette hadde jeg ansatt Karl Emil Ekdahl, en nyutdannet jurist. Han hadde driven, entusiasmen og talentet som skulle til for å være min sidekick. Etter å ha pløyd seg gjennom hundrevis av mikrofilmer på Stadsarkivet klarte vi å grave frem dommen og etterforskningen. Det var en begynnelse, men det manglet en avgjørende puslespillbrikke i teamet.

Alle de store gjenopptagelsessakene har i stor grad vært basert på utmerket journalistisk arbeid, som Joy Rahman-saken (journalist Dick Sundevall) og Thomas Quick-saken (Hannes Råstam). Jeg trengte rett og slett en skarp journalist, en av de virkelige muldvarpene.

Gjennom hele 2000-tallet hadde Aftonbladets krimreporter Anders Johansson fra tid til annen plaget meg med spørsmål om kjente klienter. Anders var en reporter som alltid gravde og visste litt mer enn en advokat ville svare på.

Nå var det jeg som trengte ham. Etter noen forsøk klarte jeg å overtale ham til å ta en titt på saken, og da var det gjort. Anders Johanssons innsats og graving var uunnværlig for utfallet, uten ham hadde det aldri blitt noen oppreisning for Samir.

Samir-saken har alle forutsetninger for å bli en «once in a lifetime»-sak. Dagen før jeg skriver dette, kom frifinnelsen, og en gang på ettermiddagen ringte Samir meg. Jeg så navnet hans på displayet på telefonen og svarte: «Gratulerer.» I den andre enden hørte jeg en voksen mann gråte.

Sargon De Basso

Stockholm, 14. desember 2016


1. Aktører i underverdenen

Politimannen stirret rett inn i munningen på et automatgevær og prøvde å bevege seg som i sakte film. Langsomt, langsomt la han begge hendene på toppen av rattet – slik at de skulle være synlige for raneren som sto femten meter foran politibilen. Et signal om at betjenten kom til å sitte stille og ikke gripe inn.

Bilen hadde rykket ut på en alarm om et bankran, og først hadde de ikke gjenkjent raneren som sto på vakt på gaten. Nå hadde de kommet for nær. Altfor nær.

Mannen på gaten hadde hevet våpenet og siktet rett mot sjåføren. Hadde betjentene kunnet se raneren bak masken, ville de ha sett et helt uttrykksløst ansikt, eller muligens en lett antydning av forakt.

– Jeg hadde fingeren på avtrekkeren, sier Samir. – Hvis politiet hadde beveget seg det minste, ville jeg ha trykket på avtrekkeren.

Inne i banken bak Samir var de to kameratene hans i ferd med å raske ned penger i hver sin store bag. Men det var som om Samir hadde glemt selve ranet, det eksisterte ikke. Dette var mellom ham og politiet. Nå skulle han gjøre opp.

Han tenkte overhodet ikke på hva som ville skje hvis han skjøt, verken med seg selv eller med politimannen. At han ville få en manns liv på samvittigheten. Og også ødelegge sitt eget, fordi han ville risikere fengsel, kanskje livstid.

– Jeg ville ha skutt. Uten å nøle. Jeg var helt død innvendig. Ingenting betydde noe. Så ille var det.

Hvordan dør et menneske innvendig? Er det en langvarig prosess, eller går det raskt? Hva kan drepe et menneske fra innsiden? Hvordan var det for Samir – og hvem var han?

Ved denne anledningen var Samir helt klart en farlig mann – i denne situasjonen svært farlig. For det første var han bevæpnet, og for det andre brydde han seg ikke om konsekvensene hvis han brukte våpenet. Kanskje han til og med ønsket at det skulle få konsekvenser.

– Jeg visste det lang tid i forveien at jeg ville oppleve et slikt møte. For jeg hadde sagt til meg selv at jeg skulle ta et oppgjør med politiet, staten, sosialtjenesten og myndighetene – alle som hadde sviktet meg. Og alt jeg kunne tenke, var: Vær så snill å slippe rattet, så jeg kan trykke på avtrekkeren. Det var det eneste jeg hadde i hodet.


2. Elleve år tidligere

Tensta, 21. mai 1986. Det er onsdag, klokken er halv ti, og det er en nesten helt vindstille, vakker forsommermorgen. Solen skinner og stråler gjennom det lysegrønne løvverket. Termometeret stiger snart til fjorten grader, og det er bare litt over to uker igjen til skoleavslutningen og den forestående sommerferien.

I en leilighet med persiennene nede, en trapp opp i en knallgul seksetasjes bygning, løftes telefonrøret. En femten år gammel gutt slår nødnummeret 90 000. Operatøren som tar imot samtalen, hører ham si med fattet stemme:

– Jeg har drept mamma.

Gutten forklarer at han har stukket henne i hjel med en kniv, og at hun nå ligger død på soveromsgulvet.

Det er tydelig at det er alvor, og operatøren ber ham antagelig om å bli i leiligheten, holde døren åpen og vente på hjelpen som er på vei.

Det er i hvert fall det som skjer.

Alarmen går klokken 09.36, og noen minutter senere, klokken 09.45, kommer ambulansen til Glömmingegränd 20.

Den seks etasjer høye bygningen ligger i enden av gaten, som er omgitt av liknende bygninger i samme farge. Gaten ender i en snuplass, og rett ved inngangen til nummer 20 ligger en liten nærbutikk. Den har nettopp åpnet for dagen, og ute på gaten virker alt fredelig. Snart begynner noen nysgjerrige mennesker i nabolaget å bli oppmerksomme på ambulansen og stiller seg i nærheten for å finne ut hva som har skjedd.

Ambulansesjåfør Jan-Olof Thor og hans kollega Bo Törnberg har rykket ut til en nødsituasjon og har bare så vidt rukket å danne seg et vagt inntrykk av hva som foregår. På radioen har de fått vite at det har vært bråk i en leilighet. Det var noe med en kniv.

Derfor er de forsiktige, gjerningsmannen kan fortsatt være der. De trekker ut båren, bærer den og oksygenposen inn gjennom inngangsdøren i første etasje. De setter opp utstyret slik at de straks kan starte behandling av den skadde. Rutinen ved denne typen saker er å vente på politiet. De har fått beskjed om at en patrulje er på vei, men Jan-Olof Thor er litt rastløs. Hvis noen har blitt knivstukket og blør, er hvert sekund viktig. Til slutt vil han ikke vente lenger og smyger seg forsiktig opp trappen for å se om det pågår noe krangling. Men det er helt stille. Han ser at en leilighetsdør står åpen i andre etasje, og han fortsetter bort til døren og ser inn. Der, i gangen ved et telefonbord, ser han en gutt som sitter og gråter.

Ambulansearbeideren går langsomt inn og sier litt forsiktig:

– Hei, sitter du her alene? Hva er det som har skjedd her?

Gutten, som er kledd i T-skjorte og jeans, svarer at han er alene hjemme.

– Jeg har kranglet med mamma, sier han.

– Hvor er hun?

Gutten peker på døren til soverommet.

– Der inne!

Ambulansearbeideren spør om han kan gå inn og se etter. Gutten snufser og sier ja.

Soveromsdøren er låst, men nøkkelen sitter i. Jan-Olof Thor vrir om nøkkelen, kanskje i den tro at det ikke har skjedd noe alvorlig. Men da han kommer inn, ser han en halvt påkledd kvinne ligge på gulvet mellom sengen og den bortre veggen i rommet. Han ser med en gang at hun har alvorlige skader, og at det ikke er noe de kan gjøre. At det er for sent. Kvinnen ser ut til å være død.

Jan-Olof Thor rygger ut av soverommet og lukker døren bak seg. Gutten har gått inn i stuen, der han fortsatt sitter og gråter.

Ambulansearbeideren går ut av leilighetsdøren, setter opp låsen slik at de kan komme inn igjen, og går ned til sin kollega som har ventet i døråpningen.

Over radioen ber han politiet om å skynde seg.

Etter et par minutter ankommer den første patruljen, patruljebil 6120 med fungerende politiinspektør Yngve Westerbom og politibetjent Lars Ström.

Ambulansearbeideren informerer dem kort om hva han har sett i leiligheten, og deretter går alle fire opp igjen sammen.

Det er ingen tvil om hva som har skjedd. Kvinnen i leiligheten er blitt drept. Det er heller ingen tvil om at det har skjedd på soverommet. Det er blodsprut over hele hodegjerdet på dobbeltsengen og på nattbordet. Det er også to store blodflekker som til sammen er nesten like store som et putevar. Blodet har trengt gjennom madrassen og inn i sengebunnen. Blodet har også rent nedover sengerammen og ut på gulvet.

Den døde kvinnen ligger på ryggen med armene over hodet, iført underbukser, en topp og en opptrukket genser. Ansiktet hennes er helt dekket av blod og er knapt synlig. Politifolkene og ambulansepersonellet konstaterer at hun har fått flere knivstikk i brystet og kuttskader i høyre arm. Hun har såkalte forsvarsskader, som hun pådro seg da hun forsøkte å stoppe kniven med bare hendene. Kniven, en Mora-kniv av den største modellen, nesten tretti centimeter lang, ligger også ved siden av den døde.

De konstaterer sikre dødstegn, som stivhet i kjeve, knehaser og fingre. Beina har begynt å bli kalde.

Mens ambulansepersonellet og en av politibetjentene undersøker kvinnen og soverommet, begynner den andre betjenten et første avhør med den mistenkte gjerningsmannen, en gutt ved navn Samir.

Gutten sier at det var han som knivstakk kvinnen, og at han bestemte seg for å gjøre det kvelden før. Årsaken var at han ikke fikk lov til å beholde motocross-sykkelen sin.

Han forteller at først dro faren hjemmefra og deretter lillebroren.

Da han var alene i leiligheten, tok han kniven, smøg seg inn på soverommet og gikk rundt til siden av dobbeltsengen der moren lå og sov. Og så begynte han å stikke. Han hadde holdt kniven i høyre hånd. Da hun var død, la han kniven ved siden av henne, tok av seg de blodige klærne og dusjet av seg alt blodet. Samir forklarer at han ventet i kanskje en time før han ringte politiet.

Politiet finner ganske riktig de blodige klærne på gulvet på badet.

Klokken 11.05 ankommer politiets kriminalteknikere for å begynne etterforskningen av hjemmet, som nå er blitt et åsted.

Samir blir tatt med til politihuset på Kungsholmen politihus, der han gjentar tilståelsen sin. Når han undersøkes av en rettsmedisiner, er han svært meddelsom. Han holder til og med frem høyre hånd og viser at han har kutt der.

Da døren til varetektscellen smeller igjen, roper Samir til seg en av vaktene.

– Skal jeg ikke på skolen?

– Jo, det burde du kanskje, svarer vakten. – Men du kommer ikke dit i dag. Og sannsynligvis ikke i morgen heller.

Dager blir til uker. Som blir til måneder. Samir gjennomgår en psykiatrisk undersøkelse, og legene mener at han ser ut til å være syk. Volden mot stemoren virker ukontrollert, med så mange stikk.

Det blir rettssak.

I oktober 1986 kommer dommen.

Samir blir dømt for drap, og straffen er lukket psykiatrisk behandling – innesperring på en psykiatrisk institusjon på ubestemt tid.


3. #Saken

Jeg har jobbet som krimreporter i Aftonbladet i omtrent tjue år og har møtt utallige mennesker som har blitt dømt for alvorlige lovbrudd, og flere som har blitt dømt for drap. Mange har hevdet at de er uskyldige, og i noen tilfeller kan de ha vært det. Men det er ytterst sjelden at jeg får anledning til å ta opp slike saker. Grunnen er nesten alltid at det viser seg umulig å finne tilstrekkelige bevis. Det må være mulig å påvise alvorlige og åpenbare mangler. Men som regel er de sterkeste argumentene allerede vurdert og behandlet i retten. I praksis betyr dette at det nesten aldri skjer noen etterforskning av de «uskyldig dømte». Og det betyr igjen at jeg som oftest, nesten instinktivt, er tilbøyelig til å takke nei når slike forespørsler kommer opp. Det er som regel rett og slett for vanskelig å finne noe nytt.

Slik var det også med Samir-saken, som plutselig falt i fanget på meg.

I prinsippet skal en rettskraftig dom være umulig å omgjøre, noe jurister kaller ufravikelighetsprinsippet. Mot dette står et annet prinsipp, sannhetsprinsippet, som innebærer at uriktige dommer kan korrigeres. Hvis dommen er i den dømtes favør, skal sannhetsprinsippet ha forrang.

Hvis det kommer frem viktige omstendigheter eller nye bevis som er så sterke at de sannsynligvis ville ha ført til et annet utfall dersom de hadde vært kjent da saken ble avgjort, kan retten gi oppreisning. Det betyr at saken blir behandlet på nytt. Så vidt jeg vet, har dette bare skjedd fire ganger de siste 30 årene i saker hvor det gjelder så alvorlige lovbrudd som drap, enten det er overlagt eller ikke.

Hver gang har en journalist engasjert seg og gravd frem de nye opplysningene som trengs.

I 1984 ble Keith Cederholm frikjent for mordbrann og medvirkning til overfall, det såkalte raggarmordet i Helsingborg, etter at Jan Guillou hadde gransket saken i SVTs Rekordmagazinet.

I 2001 ble Yasser Askar, som sonet en livstidsdom for et drap på puben Brother Tuck i Stockholm, frikjent etter at Trond Sefastsson hadde gransket saken i Kalla Fakta på TV4.

I 2002 ble Joy Rahman frikjent for drapet på en 72 år gammel kvinne i stockholmsforstaden Sätra. Han hadde sonet åtte år av sin livstidsdom da han ble frikjent, og fikk en erstatning på 10,2 millioner kroner. Men før det hadde journalisten Dick Sundevall funnet ny informasjon og laget flere dokumentarer som ble sendt på Kanal 5.

Det siste og kanskje mest kjente eksemplet er Quick-saken.

Thomas Quick ble dømt for åtte drap og hevdet at han hadde drept langt flere enn det. Han tilsto om og om igjen. Til slutt omfattet drapslisten et trettitalls personer. Quick ble kjent som Sveriges verste seriemorder.

Men etter hvert som det ble kjent hvordan etterforskningen hadde foregått, og at domstolene var blitt villedet ved at store deler av etterforskningsmateriale var blitt holdt tilbake, begynte tvilen å bre seg.

Blant de første som avfeide Quick, var psykiateren Ulf Åsgård, som i en årrekke var Rikskriminalpolitiets ekspert på gjerningsmannsprofiler. Han er en av de få deltakerne i debatten som har lest hele det omfattende etterforskningsmaterialet. Etter sin gjennomgang konkluderte han med at Quick var en bedrager, og at han ikke hadde begått et eneste drap. Jeg skrev om dette i 2005. Den garvede kriminalteknikeren Jan Olsson, som deltok i rekonstruksjoner i Quick-etterforskningen, kom til samme konklusjon, og det samme gjorde politiprofessor Leif GW Persson og journalisten Jan Guillou.

I alle disse drapssakene manglet det avgjørende tekniske beviser. I ett tilfelle manglet til og med liket. Quick var blitt dømt utelukkende på grunnlag av sine egne historier – som alltid var helt feil i utgangspunktet.

Han begynte med å påstå en masse merkelige ting, som advokaten hans, Thomas Olsson, påpekte. Men gjennom gjentatte politiavhør der spørsmålene ble stilt om og om igjen når svaret var feil, klarte han snart å gjette seg frem til hva som var riktig.

At Sture Bergwall, som var Thomas Quicks egentlige navn, til slutt kom ut av løgnene og kunne frifinnes i 2013, skyldtes i bunn og grunn en etterforskning av den prisbelønte TV-journalisten Hannes Råstam.

Tre av disse fire frikjente drapsmennene, Askar, Rahman og Bergwall, har jeg også hatt kontakt med i mitt arbeid. Jeg har også etterforsket Quick- og Joy Rahman-sakene og skrevet en rekke artikler om dem.

Siden jeg var relativt godt kjent med disse sakene, visste jeg hvilket enormt arbeid som lå bak den avgjørende etterforskningen til mine kolleger. Det var ikke noe de hadde snust seg frem til på en formiddag – det hadde tatt månedsvis med arbeid, ikke minst med å lese det omfattende etterforskningsmaterialet nøye for å finne eventuelle svakheter.

Med alt dette i bakhodet må jeg innrømme at jeg kanskje ikke jublet av begeistring da jeg første gang hørte om Samir-saken – som var tretti år gammel!

Det er en del av jobben min å fra tid til annen dekke fengslingsmøter og rettssaker. Jeg møter både aktorer og advokater som gjerne kommenterer hvordan de ser på saken. Andre har jeg mest kontakt med på telefon.

Advokat Sargon De Basso er en av dem jeg har snakket med gjentatte ganger opp gjennom årene. Ikke minst fordi han har forsvart Sveriges kanskje mest kjente skuespiller, Mikael Persbrandt, som fra tid til annen har havnet i klammeri med loven.

Sargon er utdannet av advokaten Peter Althin, også han en av landets dyktigste og mest berømte. Althin var også Aftonbladets advokat i mange år.

For å unngå enhver mulig tvil om hvorvidt Sargon på grunn av disse «båndene» av og til brøt med god advokatskikk og ga opplysninger til avisen på si, kan jeg avvise dem her og nå. Sargon De Basso var snarere beryktet blant oss journalister for å være en anelse pompøs og sarkastisk når han ble oppringt.

En av hans standardreplikker var:

– Så hva slags snusk er det du har tenkt å skrive om i dag?

Som journalist må man av og til bite seg i tungen og la være å krangle, selv om jeg var veldig, veldig nær ved å svare:

– Men jeg skriver bare om disse tingene – i motsetning til deg, som forsvarer dem!

Uansett, etter ti år i Althin gikk De Basso videre og startet sitt eget firma sammen med noen andre, yngre kolleger. Han var nå trettisju år gammel, en stigende stjerne på Stockholms advokathimmel.

Kanskje han tok et sjarmkurs underveis eller innså at han faktisk pleide å bli korrekt sitert når han hadde med meg å gjøre. Eller kanskje jeg bare var den mest naive personen han kunne komme på, som kunne la seg lure inn i en vanskelig sak.

For det var han som plutselig en dag ga meg tipset om Samir.

Sargon De Basso hevdet som vanlig at klienten hans nektet straffskyld.

Men her var det noe mer.

Advokaten fortalte meg at han hadde hørt om denne saken da han var barn, at de hadde snakket om den ved kjøkkenbordet hjemme. Det handlet om en gutt som hadde tatt på seg skylden for et drap på stemoren, selv om han var uskyldig. Alle i enklaven visste dette, som han uttrykte det. Det vil si folk i Sverige med syriske røtter.

Sargon og Samir har begge denne bakgrunnen.

Men var denne vandrehistorien, som Sargon kalte den, virkelig sann? Eller var det bare en legende?

Han var opptatt av å finne ut av det, ikke bare i sin rolle som advokat, men kanskje like mye fordi han hadde et personlig ønske om å finne ut av det.

Derfor tok han på seg oppgaven med å begynne å forberede en forsvarssak for Samir uten å ta betalt, noe advokater av og til gjør, noe de kaller «pro bono».

– Jeg gjør dette i håp om å få bedre karma, sa han spøkefullt.

Men han la også til: – Jeg er sikker, helt sikker, på at han er uskyldig. Han har ikke gjort dette.

De Basso mente også at saken var av så stor offentlig interesse at den burde granskes av en journalist. Og hvis jeg ikke var interessert, kunne jeg ha – og her siterer jeg ham ordrett – «en sulten kollega å anbefale, som kunne være interessert i å drive litt seriøs kriminaljournalistikk.»

Jeg lo for meg selv, senere, da jeg tenkte på det provoserende spørsmålet hans. Var han klar over at han hadde satt et agn på kroken som jeg ikke kunne motstå?

Men slik var det, grensen var krysset. Jeg gir ikke fra meg en god historie uten å sjekke den først, tenkte jeg.

I november 2014 hadde vi et uformelt møte i kontorlokalene til advokatfirmaet, der også advokatfullmektig Karl Emil Ekdahl var til stede.

Jeg hadde aldri sett Sargon De Basso kledd i annet enn elegante dresser. Men akkurat denne ettermiddagen, da jeg første gang besøkte hans daværende kontor på Korntorget i Gamla Stan for å diskutere Samir-saken, var han kledd i jeans og strikkegenser. Han var opprømt, og det var lett å se at dette var viktig for ham.

Juristene ga meg en oversikt over saken, og jeg fikk utdelt en bunke med gamle dokumenter. Blant disse var den 63 sider lange etterforskningsrapporten, Samirs journaler fra den tiden han var innlagt på psykiatrisk avdeling etter drapet, og dommen – som var på bare fem sider.

Av de hundrevis av drapsdommer jeg har lest, var nok denne den korteste. Noen har sikkert studert gjennomsnittslengden på drapsdommer, men jeg har forstått det slik at de har en tendens til å være mange ganger lengre, selv når de er veldig korte.

I Samirs tilfelle konstaterte retten i grunnen bare at informasjonen han hadde gitt om hendelsen, «sammenholdt med de fremlagte bevisene, støtter hans tilståelse».

Men det var ikke et eneste komma som indikerte hvordan de ulike bevisene var blitt vurdert. Dommen var så summarisk som overhodet mulig.

Jeg merket advokatens entusiasme, men selv var jeg fortsatt skeptisk.

Kunne han virkelig se objektivt på dette, eller var han farget og påvirket av den gamle historien han hadde hørt som barn? De feilene han mente å se – var de virkelige?

Var det dumt av meg å takke ja til et prosjekt som ville bli tidkrevende og kanskje bare renne ut i sanden?

Selv om jeg prøvde å tenke positivt, var det vanskelig å lukke øynene for alle utfordringene.

Hvordan skulle det la seg gjøre å kaste nytt lys over en så gammel sak? Ville det være mulig å intervjue folk fra den tiden på nytt? Mange av de involverte var kanskje ikke engang i live lenger.

Hva husket jeg selv om hendelser for tretti år siden?

Hvis Samir var uskyldig, hvordan skulle det være mulig å vise det? Det kunne jo være mulig å finne folk som husket ting, og som kanskje kunne vitne. Men hvor pålitelig ville den informasjonen være?

Selv om jeg klarte å finne folk som sa at de visste hva som skjedde den dagen i Tensta i 1986, hvordan skulle jeg kunne vurdere troverdigheten deres? Teoretisk sett kunne de støtte Samir med hva som helst, bare fordi de sto hverandre nær. De kunne i fellesskap ha bestemt seg for å gi en redigert versjon. Det kunne være et forsøk på å bløffe seg til en stor erstatningssum.

Nei, det måtte være noe ubestridelig – aller helst tekniske beviser som kunne knytte en annen gjerningsmann til drapet. Eventuelt noe som kunne utelukke Samir som gjerningsmann.

Fantes det noe lagret materiale som kunne analyseres med ny teknologi? Var det noe annet i den tekniske etterforskningen som kunne vurderes av nye eksperter?

Samtidig vil jeg understreke at jeg ikke er etterforsker, og jeg innbiller meg ikke at jeg har vesentlig kunnskap på dette feltet. Men kanskje kunne jeg grave frem dokumenter fra ulike arkiver, finne personer å intervjue og eksperter som kunne uttale seg. Jeg kunne stille spørsmål og søke svar.

For eksempel: I etterforskningsmaterialet talte jeg ni personer som ble avhørt. Var det noe av det de sa den gangen, som kunne tyde på noe nytt i dag? Var noe av det de sa, blitt feilaktig gjengitt i transkripsjonene? Var det noe de visste, men som de kanskje ikke hadde fortalt til politiet?

Jo mer jeg satte meg inn i saken, jo mer begynte jeg å forstå advokatens nysgjerrighet.

Det var i hvert fall mange merkelige omstendigheter.

Men kanskje enda viktigere var det at jeg fikk inntrykk av at det faktisk fantes en mulighet til å kaste nytt lys over saken, til tross for den lange tiden som hadde gått.

Møtet på advokatkontoret endte med at jeg fikk utdelt et telefonnummer, nummeret til Samir. Jeg ringte ham og avtalte et møte. Med en mann dømt for drap.

